#### FARSKÝ LIST

**23.január 2023 – 29.január 2023, číslo 487**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Učiť sa žiť na Božej výšine.***

***======================***

*Úplne odpútaný od sveta. Hľadíme na Boha a snažíme sa, nakoľko sa dá, porozumieť, pochopiť a – naučiť sa, navyknúť si takto byť. Lebo od Boha sa učíme byť bohmi. Lebo to, čomu sa učíme, je tento vnútorný "pocit" Božích synov a dcér. Nie emócia. Nie nejaké nadšenie. Ako to ale nazvať inak, než "pocit", cítenie sa niekým, niečím byť? Tomuto a učíme, na toto si navykáme, aj na pohľad na Boha, na seba a na svet a všetkých ľudí a zmysel samého života, ktoré s tým súvisia.*

*A aj keď štúdium a rozjímanie tomuto veľmi pomáhajú a ukazujú cestu, sám tejto pocit sa rodí skôr z modlitby, z kontemplácie Boha, z Ducha Svätého v nás, ktorý nás takto učí a tak "spolu s naším duchom dosvedčuje, že sme Božie deti" (Rim 8, 16). Existujú milióny pút, návykov starého človeka, starého života, v ktorých sme sa automaticky podriaďovali očakávaniam okolia i vlastným pozemským túžbam. Ich opustenie je ako smrť, smrť nášho starého ja, tak to nazýva Písmo, "že náš starý človek bol s ním ukrižovaný, aby bolo hriešne telo zničené, aby sme už neotročili hriechu" (Rim 6, 6). A musíme to urobiť, keď sa rozhodneme stať novým človekom, už Božím a začať žiť na Božej výšine, odpútaní od sveta, ešte vo svete, ale už nie zo sveta.*

*Pre svet a pre ľudí sa tým staneme náhle cudzincami, pretože nás zrazu akoby nebudú poznať, budú sa nás pýtať, čo sa s nami stalo - "čudujú sa, že sa už s nimi nevrháte do toho istého prúdu výstredností, a rúhajú sa" (1Pt 4, 4) - a dokonca že sa zmenilo aj naše vystupovanie, reč, reakcie, postoje a názory. Ale musí to tak byť. "Chcem si teraz nakloniť ľudí alebo Boha? Alebo sa usilujem páčiť sa ľuďom" (Ga 1, 10)? Radšej nech nás svet má za cudzích a divných a čuduje sa nad nami, než Boh! Kto teda sme? Synovia a dedičia Otca, s Ním už prebývame na Jeho Výšine. Bratia a sestry Syna, s Ním a v Ňom žijeme telom ešte vo svete. Otcovia a matky ľuďom okolo nás v Duchu, ktorý nás učí byť "milosrdní, ako je milosrdný váš Otec" (Lk 6, 36). A súrodencami si všetci, ktorí takto žijeme, navzájom. Táto podobnosť ale aj oddelenosť a odlišnosť od sveta nás spájajú rovnako, ako nás v Sebe spája Kristus i jeden Duch v nás. Ale základom je oná Výšina. Pohľad, Boží nadhľad na svet. Nie z povýšenosti, ale vyvýšenosti nad svetom. Božia perspektíva, z ktorej nazeráme na svet, ktorého viac nie sme súčasťou, hoci v ňom ešte telom nakrátko žijeme, i na seba ako na slobodných od sveta, odpútaných, ktorých sa už svet ničím, v ničom a nijako nemôže dotknúť, nieto nám ublížiť či nás niečím zraniť.*

***Úsilie prestať sa usilovať***

***======================***

*Vari o tom je duchovný život, či nie? Nie prestať sa usilovať o dobro pre druhých ľudí a všetko stvorenstvo z lásky k nim. Ale prestať sa usilovať o to, čo láske bráni a to je sebectvo.*

*Viera nám umožňuje zobudiť sa z ilúzií sveta, ba sama je takýmto zobudením, pochopením, porozumením. A v ňom spoznávame, že všetko už máme. Všetko sme už dostali. Naše dedičstvo je už prichystané. Ako hovorí Ježiš, "že všetko, o čo v modlitbe prosíte, ste už dostali" (Mk 11, 24). Ba aj čo sa pozemského života týka, hovorí: "Hľadajte teda najprv Božie kráľovstvo a jeho spravodlivosť a toto všetko dostanete navyše" (Mt 6, 33). Zobudení porozumením viery spoznávame, že o nás je už postarané. Už nemusíme usilovať o nič pre seba. Nemusíme usilovať o večné veci, lebo sme ich už dostali. Sme deti Boha a spoludedičia Krista. Ale ani o pozemské, lebo zo sveta už odchádzame, nemáme tu po čom pre seba túžiť a to málo, ktoré nám ešte kvôli telu treba, nám chýbať nebude. Konečne sme tak slobodní naozaj hľadať "najprv Božie kráľovstvo a jeho spravodlivosť,\* čiže lásku, dobro blížnych - časné a ešte viac to večné, vzrast samotného Kráľovstva, čiže Cirkvi. Nemusíme sa viac usilovať a strachovať o seba a preto sa môžeme celým srdcom usilovať o Kráľovstvo, celým srdcom a bez strachu milovať. A, ako to v kresťanstve býva, čím menej takto myslíme a usilujeme sa o seba a strachujeme o seba, tým viac si osvojujeme to večné dedičstvo, ktoré už bolo pre nás od počiatku pripravené.*

*Istota, bezpečie, ktoré sme v Bohu, našom Otcovi našli (a kvôli ktorým sa sťahujeme zo zeme od Neba), nás oslobodzujú od strachu, od sebectva a liečia zo žiadostivosti po pozemských veciach a dávajú nám tak schopnosť žiť nebesky. Končí sa chaos a horúčka, ktorými sa náš život dovtedy zmietal. Nastupuje pokoj. Sloboda. Jednoduchosť pozemského života (nazývané aj pôst, chudoba,..), ktorý už nič viac nepotrebuje, po ničom viac netúži, všetko svoje bohatstvo má a vychutnáva si v Bohu. A tak sa v našom živote všetko vracia na svoje miesto, k svojej pravej a pôvodnej funkcií a aj tu nastáva hlboký pokoj, súlad, harmónia. Nič viac ničomu neodporuje, všetko funguje a slúži spoločne. "Veď všetko, čo Boh stvoril, je dobré a nemá sa zavrhovať nič, čo sa prijíma so vzdávaním vďaky" (1Tim 4, 4). Ale také niečo je možné naozaj iba v Bohu. Veď zobudiť sa zo sveta znamená úplne rovnako zobudiť sa do sveta, ale už toho skutočného, Božieho. Čo sa nás samých týka, nemáme sa už kam ponáhľať, nemáme za čím utekať, lebo Kráľovstvo, do ktorého sme sa zobudili, je s nami a my v ňom. Žijeme ho tam, kde sme, v tom, čo robíme, nasleduje nás a my ho neopúšťame, nie nejakou pozemskou prácou či zmenou miesta na zemi. V každej chvíli, v tom, v čom sme, tam, kde sme, môžeme sa náhliť tým jediným smerom, na ktorom ešte záleží - nahor, k svätosti, k dokonalosti v dobre a v láske. A tak človek "duchovný posudzuje všetko a jeho nik nemôže posúdiť. Veď kto poznal Pánovo zmýšľanie, aby ho poúčal? My však máme Kristovo zmýšľanie" (1Kor 2, 15-16).*

***Zakotvený...***

***==============***

*Uvedomiť si seba, skutočne seba, aký som, v tele. Uvedomiť si skutočnosť, priestor, v ktorom v tele som. Uvedomiť si čas, ktorým plyniem, ktorý sa nevracia, ktorý je formou 'talentu', časti Večnosti, aby sme v ňom dorástli a osvedčili sa ako synovia. Plynúť prítomným. Vnímať. A toto všetko v Bohu, v ktorom "žijeme, hýbeme sa a sme" (Sk 17, 28).*

*Naozaj to chce vyhnúť sa rozptyľovaniu, odvrátiť sa od roztržitosti samého nášho života k jeho usobranosti, ako to popisuje Terézia Veľká. Zdá sa, že podmienkou toho je naozaj aj vonkajšia jednoduchosť a ticho, keď je okolo nás minimum vecí, ktoré by nás zbytočne rozptyľovali. A že ich dnes je, od mobilu až po starý problém majetku a prílišnej ustarostenosti o pozemský život. Všetky tieto veci nás uspávajú a vťahujú do sna tohto sveta. My však chceme ostať zobudení, ostať bdieť! Myslím, že v každej situácii existuje to jedno dobré a správne riešenie, ktoré je úplne zjavné - ale nemôžeme ho vidieť, ak sme zmietaní strachom, obavami, žiadostivosťou, sebeckými očakávaniami a nárokmi. Tie tvoria chaos a ten vedie k bezradnosti. Ak ale chaos zmĺkne a rozplynie sa a my náhle iba sme, zobudení, potom tento jeden správny skutok vidíme úplne jasne. Dokonca aj v tom chaose sme ho stále akosi tušili - a skôr sme sa zdráhali ho vidieť, než že by sme naozaj nemohli. Ale teraz ho vidíme jasne. Tajomstvo dobrého života je byť zobudený a tak slobodný a voľný a schopný v každej chvíli urobiť práve ten jeden čin, ktorý je správne urobiť. Ak sme zmietaní snom tohto sveta, bude nám často aj samo toto konanie pridať ťažké a namáhavé. Ak sme zobudení zo sna a teda oslobodení od sveta, zrazu zistíme, že žiť a konať tak je ľahké a plynie to akoby samo od seba a je to plné pokoja a radosti a nechcem povedať, že odpočinku. Lebo hoci telo pracuje, duša odpočíva v hlbokom pokoji toho, čo je správne. Ako hovorí Ján: "Lebo láska k Bohu spočíva v tom, že zachovávame jeho prikázania. A jeho prikázania nie sú ťažké. Veď všetko, čo sa narodilo z Boha, premáha svet. A tým víťazstvom, ktoré premohlo svet, je naša viera" (1Jn 5, 3-4). Skutočná viera nie je názor, ale ozajstné zobudenie, prebudenie sa. Stav bytia. Existenciálna skúsenosť. A potom už len láskou, ku ktorej nás vedie pokoj a radosť a krása od Boha, konáme to jedno.*

***Telo, hmotný svet...***

***=======================***

*... majú, myslím, dôležitú úlohu v našom duchovnom živote. Kresťanstvo nie je gnosticizmus. Ak do nášho duchovného života nie je zahrnuté telo, ak do našej modlitby nie je zahrnutý stvorený a hmotný svet prúdiaci okolo nás, potom to nie je skutočné. Potom je to viac snívanie, než kresťanstvo.*

*"Keď na druhý deň videl, ako k nemu prichádza Ježiš, zvolal: "Hľa, Boží Baránok, ktorý sníma hriech sveta." (Jn 1, 29)*

*"Vzal si prirodzenosť sluhu, stal sa podobný ľuďom." (Flp 2, 7)*

*"On vzal na seba naše slabosti a niesol naše choroby." (Mt 8, 17)*

*Stranou Ježišovo jedinečné Vykupiteľské dielo... aj bez neho, ako jeden konkrétny človek, Ježiš bol všetko iné, než gnostik. Nevylučoval hmotu, hmotný svet, telesný život. Nerobil čiaru medzi hmotným a duchovným v zmysle nehmotného. Odmietal svet, ale to je niečo iné - a spolu s ním aj toto delenie. Nazýval to pokrytectvom. On sám bol v tomto celostný. V sebe spájal a zahŕňal všetko. Nič nevydeľoval - iba zlo, hriech.*

*Ako by naše synovstvo mohlo byť skutočné, keby nezahrnulo aj naše telo,... dom,... auto,... peniaze,...? A ako by náš život ako synov Boha nie zo sveta ale vo svete mohol byť skutočný, keby do seba nevedel pojať, v sebe zjednotiť a spojiť a po vzore Krista posvätiť a posväcovať všetko okolo nás, okrem hriechu, okrem zla? Ba vlastne týmto hriech a zlo prekonávať? Anthony de Mello, akokoľvek miestami uletený, v tomto jednom trafil klinec po hlavičke vo svojej modlitbe žaby: "Keď bol jednej noci brat Bruno pohrúžený do modlitieb, neustále ho rušilo žabie kvákanie. Nech sa snažil akokoľvek, nedokázal tie zvuky prestať vnímať. Naklonil sa teda z okna a kričal: "Ticho! Modlím sa." Keďže bol brat Bruno svätec, jeho rozkaz bol okamžite splnený. Každý živý tvor poslušne onemel a snažil sa vytvoriť ticho k modlitbe čo najpriaznivejšie. Teraz však Bruna z rozjímania vytrhol zas iný zvuk — jeho vnútorný hlas, ktorý hovoril: "Možno, že Bohu je žabie kvákanie rovnako ľúbe ako spev tvojich žalmov." "Čo by sa Bohu mohlo páčiť na kvákanie žaby?“ opáčil Bruno v opovržlivo. Ale hlas sa nevzdával: "Prečo by inak podľa teba Boh tento zvuk stvoril?" Bruno sa rozhodol, že tomu ,prečo‘ príde na kĺb. Znovu sa vyklonil z okna a rozkázal: "Spievať!" Nato sa vzduch rozochvel rytmickým kvákaním vyludzovaným žabami z celého ďalekého okolia. A ako sa tak Bruno započúval, ich hlasy ho prestali obťažovať. Zistil totiž, že, ak sa im nebráni, nočné ticho je ich umením vlastne obohatené. Tento objav zladil Brunovo srdce s celým vesmírom a prvýkrát v živote mu bolo dané porozumieť tomu, čo to znamená modliť sa." Skutočná modlitba v sebe spája a zahŕňa všetko a tak prekonáva hriech, krutý je vo svojej podstate rozdelením a postavením vecí proti sebe. Tak učí Písmo, že prvý hriech bol, keď Satan vniesol rozdelenie medzi ľudí a Boha a postavil ľudí proti Bohu. A naopak, záverečný akord a cieľ spásy je "zjednotiť v Kristovi ako v hlave všetko, čo je na nebi aj čo je na zemi" (Ef 1, 10). Nielen ľudí. Všetko. Obnoviť pôvodnú jednotu všetkého. Nie je o tom potom aj naša modlitba? Náš život ako kresťanov? Vracať veci na svoje miesto a teda aj do ich pôvodnej vzájomnej jednoty. V sebe, pretože sme súčasť Krista a tak máme podiel na tomto cieli, zjednotiť všetko v Kristovi - aj skrze seba. Spájať a zjednocovať všetko. Prekonávať rozdelenie. Čiže sebectvo, pýchu, Ego, lakomstvo, nahrádzať to láskou, ku ktorej nás oslobodil Kristus. Voči zemi a stvorenstvu ako dobrí synovia Otca-Stvoriteľa. Voči ľuďom okolo nás ako skutoční bratia Brata-Vykupiteľa. Táto jednota všetkého je vo svojej podstate prirodzená. Zlo a hriech ju robia neprirodzenou. Ale je ako samo bytie: My sme. Ľudia sú. Veci sú. Zem je. Boh Je. V skutočnosti nič ničomu nijako neprekáža. Všetko je už od počiatku nasmerované k jednote. K láske. A čokoľvek, čo je nadto, je len v našej hlave, ilúzia v našom srdci, ako hovorí Ježiš, že "znútra, z ľudského srdca, vychádzajú zlé myšlienky, smilstvá, krádeže, vraždy, cudzoložstvá, chamtivosť, zlomyseľnosť, klamstvo, necudnosť, závisť, rúhanie, pýcha, hlúposť. Všetky tieto zlá vychádzajú znútra a poškvrňujú človeka" (Mk 7, 21-23) - a celý svet. Aké nádherné je prosto iba byť. Iba byť. Vynorený, zobudený. V čírom jase skutočného sa všetko ostatné, hmla ilúzií, rozplýva. Bytie. Pravda. Žiadne súperenie, žiadne súdenie, žiadne sebecké nároky na druhých ani očakávania, žiadne urážanie sa, žiaden hnev, žiadna závisť, nič. Len bytie. Pravda. A jednota, harmónia, ktorú ani nemusíme vytvárať, pretože tu už od počiatku je. Všetko je jedno. Všetci sme bratia. Len sme to nevideli - lebo ani sami sme ešte neboli. Miesto bytia sme spali. Žili sme ilúziami, v nich sme ako námesační bojovali - o čo? A závan vetra a zdrap hmly!*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po****23.1.** | Svätý hieromučeník Klement, ankyrský biskup; svätý mučeník Agatanel |
|  |  | 17.30 |
| **Ut****24.1.** | Prepodobná matka Xénia Rímska |
| 17.30 |  |  |
| **St****25.1.** | Svätý Gregor Teológ, konštantínopolský arcibiskup |
|  | 17.30 +Anna (r.Guľakova) + panychýda |  |
| **Št** **26.1.** | Prepodobný otec Xenofont, a jeho manželka Mária a synovia |
| 17.30 +Michal, Michal, Anna (r.Guľakova)  |  |  |
| **Pi****27.1.**  | Prenesenie pozostatkov svätého Jána Zlatoústeho |
|  8.15 |  |  |
| **So****28.1.** | *Prepodobný otec Efrém Sýrsky* |
|  |  |  |
| **Ne****29.1.** | **Nedeľa o mýtnikovi a farizejovi**Prenesenie pozostatkov svätého hieromučeníka Ignáca Bohonositeľa |  |
| 9.15 \*ZBP Laura (r.Humenikova) | 11.00 | 7.30 \*za farnosť |

***Úmysel modlitby****: za mier na Ukrajine a vo svete.*

*Drahí bratia a sestry, srdečne Vás pozývame na archijerejskú svätú liturgiu, ktorú budeme sláviť spolu s biskupmi zo Slovenska a zahraničia v sobotu 28. januára 2023 o 10:00 v Katedrále sv. Jána Krstiteľa v Prešove pri príležitosti 15. výročia zriadenia Gréckokatolíckej metropolie sui iuris.*

*Naša cirkev bola na metropolitný stupeň pozdvihnutá pápežom Benediktom XVI. na sviatok Troch svätiteľov 30. januára 2008. Svätou liturgiou budeme Bohu ďakovať za všetky milosti, ktorými nás obdarúva skrze svoju Cirkev. Slávnosť bude zároveň v priamom televíznom prenose vysielať RTVS na Dvojke. Sprievodným program bude vedecká konferencia s medzinárodnou účasťou, ktorá sa uskutoční na Gréckokatolíckej teologickej fakulte Prešovskej univerzity v Prešove v piatok 27. januára 2023 o 9:00.*